text: Hver uge: Gratisløb skal give mere bevægelse i Rødekro
  14 august 2016 kl. 11.39
  Alt for mange både børn og voksne sidder for meget og bevæger sig for lidt. Det skal et ugentligt gratisløb nu gøre noget ved.
  GoRun er et spritnyt, gratis gang- og løbekoncept, der skal gøre det nemt at komme i gang med at bevæge sig mere.
  Søndag den 14. august kl. 10.00 mødte cirka 40 mennesker op til det gratis løb.
  Det er Bevæg dig for livet - Løb under Dansk Atletik Forbund og DGI, som står bag projektet med Rødekro Tri & Motion som lokal arrangør.
  -Vi er stolte over at være medarrangør af GoRun i Rødekro, for vi er jo med til at få flere til at bevæge sig mere ved at skabe gode rammer for både de, der gerne vil gå og de der gerne vil løbe en tur, siger Nina Jansen fra Rødekro Motion i en pressemeddelse.
  Med GoRun-ruterne er det meningen, at alle kan være med.
  -Vi har etableret en rigtig fin rute med start og mål på Stenagervej 9 i Rødekro, og vi håber, at alle i byen vil tage naboer, venner og bekendte med. GoRun-ruten er 2,5 km lang – og det er op til den enkelte, om man vil gå eller løbe en eller to runder, fortæller Nina Jansen.
  GoRun er foreløbig etableret i 27 byer rundt i landet. I Syd- og Sønderjylland kan man lige nu hver søndag GoRunne i Rødekro, Give, Fredericia, og Juelsminde.
  